text: Løb lukker genåbnet bro i weekenden
  03 oktober 2019 kl. 16.30
  Den Gamle Lillebæltsbro lukker for al biltrafik på lørdag, når løbere fejrer genåbningen af broen. Det kan skabe kø omkring Lillebælt.
  Efter 32 ugers renovering åbnede Den Gamle Lillebæltsbro igen for bilister midt i september. Men nu lukker broen igen på lørdag.
  Det er "Genåbningsløbet", der spærrer for al biltrafik fra lørdag morgen til midt på eftermiddagen.
  
  Kø omkring Lillebælt
  Løberne fejrer, at Jylland og Fyn igen er forbundet via den gamle bro. Men når broen lukker, kan det betyde kø og andre trafikale udfordringer på lørdag, oplyser Vejdirektoratet.
  Vejdirektoratet opfordrer derfor trafikanter til at sætte ekstra tid af til at komme rundt. Skal du med tog eller bus, bør du tjekke Rejseplanen, da busruterne også bliver ændret lørdag.
  Allerede klokken 6.00 spærres Brovejen i begge retninger fra Adlerhusvej til Slengeriksvej (viadukten).
  Klokken 9.30 lukkes Den Gamle Lillebæltsbro, og klokken 10.00 starter dagens første løb, der er et 4,2 kilometer langt løb for børn.
  Klokken 11.00 begynder det ti kilometer lange genåbningsløb.
  